TLE sajtóközlemény

*Budapest, 2017. 02.01.*

**Hosszú távú perspektívát adna a lakásépítéseknek az áfakedvezmény fenntartása**

**Megtorpanhat a lakásépítési boom, ha nem születik mielőbb döntés az újlakások áfájának 2019. utáni fenntartásáról. Ehhez kormányzati elhatározás és politikai szándéknyilatkozat szükséges.**

A lakásépítések jelentős emelkedése az elmúlt év fontos pozitív változása volt, s ez elsősorban az új lakások adás-vételét érintő áfacsökkentésnek köszönhető. A lakásállomány megújításához évi 40 ezer lakás felépítése lenne szükséges, így **ezt a trendet fontos fenntartani, megerősíteni**.

Mivel a jelenlegi áfakedvezmény csak az 2019.12.31-ig értékesített lakásokra érvényes, az azon túli építési projektek kimenetele bizonytalan. A beruházók nem tudnak dönteni a 2-3 éves kifutású lakásépítési projektekről, ezért már most úgy [nyilatkoznak](http://www.vg.hu/vallalatok/ingatlan/csuszasban-a-beruhazasok-zome-482007), hogy leállítják az építési telkek vásárlását egy **pozitív kormányzati intézkedés** hiányában.

A Társaság a Lakásépítésért, Lakásfelújításért Egyesület összhangban az ágazat szereplőivel többször tett javaslatot arra, hogy a **kedvezményes áfa fenntartása kapjon legalább 10 éves szándéknyilatkozatot**

**Ne csak tiszavirág életű fellendülés legyen**

A lakásügyben és az építőiparban a **kiszámíthatóság és a hosszú távú tervezhetőség** a legfontosabb: kulcsfontosságú tényező az építőipari anyaggyártási és kivitelezési kapacitások kialakításának, fenntartásának, a 4-6 éves átfutású társasházi projektek megvalósításának, valamint a foglalkoztatás és szakképzés tervezésének szempontjából. A kiszámíthatóság erősödne, ha **kedvezményes áfa fenntartása hosszabb időszakra (azaz 2020 után is) biztosított lenne.**

A lakásépítések számának növeléséhez elengedhetetlen az is, hogy az önkormányzatok a **potenciális helyszíneket előkészítsék** a magánépítkezők, illetve a beruházók számára. E nélkül rövid időn belül hiány lehet a beépíthető területekből, ami gátja lesz az új lakások építésének.

A lakásépítések megfelelő számának biztosításához felelős, hosszú távú **lakásprogram** szükséges. Ez a lakosság és a hazai építőipar érdeke is. A lakáspolitikában nem elégségesek a rövidtávú intézkedések, hosszú távú, kiszámítható lakásprogramra, lakásépítési és lakásfelújítási célszámokra van szükség.

Továbbra is szükségesnek tartjuk egy **kormányzati lakásügyi felelős**, kormánybiztos kijelölését a lakásfelújítási, lakásépítési intézkedések koordinálására.

\* \* \*

Társaság a Lakásépítésért, Lakásfelújításért Egyesület

[www.lakasepitesert.hu](http://www.lakasepitesert.hu)

Látogassa meg a [www.igylakunk.hu](http://www.igylakunk.hu) oldalunkat!

Kövesse a <https://www.facebook.com/igylakunk.hu> közösségi híreit!